Com organitzar-nos enfront la propietat. Recollint dades

Llogateres i propietàries estem en una relació de total desigualtat per moltes raons: econòmiques, legals, etcètera. Una de les raons , entre altres, és de tipus orgànic, sobre com estan organitzades la mateixes relacions de la propietat.
La relació vertical, entre nosaltres i la propietat, està totalment bloquejada. Mentre ells ens demanen si estem casats o no, si tenim gos o gat, contractes, nòmines... nosaltres no solem saber res de la propietat. Especialment si són grans tenidors. Sabem poc més que el nom. No sabem on viuen, de què treballen ni tant sols el seu telèfon. Els administradors ens tallen el pas. Dades que ens podrien servir per fer pressió.
La relació horitzontal, entre nosaltres i la resta de llogateres, també està totalment capada. I aquesta relació és essencial per nosaltres. Ens permetria organitzar-nos col·lectivament. No és el mateix enfrontar-te a la propietat a soles que de forma conjunta. Si això és cert per a qualsevol propietari, ho és especialment per als grans tenidors, amb diferents blocs. Davant els grans tenidors, ja siguin particulars o immobiliàries, és on ens sentim més empetitits, amb menys poder. Però si aconseguim desbloquejar aquesta relació horitzontal, organitzar les veïnes de la mateixa propietària, és on potencialment tenim més poder. I allà on podrem començar a revertir la relació llogater-propietari i començar negociar en peu de igualtat.

  Què volem saber.........            
•	Si el nostre edifici és d’una sola propietària.    
 Per organitzar les veïnes.
•	Quins altres blocs té la mateixa propietat.  
 Per organitzar les veïnes.
•	Quines relacions té la propietat amb altres empreses.  
Esbrinar altres interessos econòmics que tinguin, que ens serveixi per pressionar des de diferents bandes.
Aquesta és una petita guia per recopilar aquestes dades de forma ràpida sense trencar-nos el cap. Utilitzarem tres eines: el web del cadastre, les oficines del registre de la propietat, i diferents webs d’elaboració d’informes d’empreses.
Com podem saber si tot el bloc és de la mateixa propietat

Normalment, quan portes un temps vivint en el mateix bloc, és una cosa que saps. Si ve algú al sindicat i diu que no ho sap o no ho té clar, ho podem consultar ràpidament al web del cadastre: https://www1.sedecatastro.gob.es/CYCBienInmueble/OVCBusqueda.aspx
Podem buscar per “CALLE/NUMERO”. Ens donarà diferent informació de la finca, els metres quadrats, any de construcció.... El que ens interessa està a la segona caixa “PARCELA CADASTRAL”. Si ens diu “Parcela construida sin división horitzontal” és que tot el bloc pertany a la mateixa persona o societat. Si ens diu “...con división horitzontal” és que cada pis és de una propietària diferent.

Hem de tenir en compte que pot ser que les dades del cadastre no estiguin actualitzades. Si el veí o veïna diu que és de propietat vertical i el cadastre no, ens fiarem de la persona que viu allà i no del cadastre.

Com saber quins altres blocs té la propietat.
 
Per recollir aquesta informació haurem de desplaçar-nos al Registre de la Propietat. A Barcelona està al carrer Joan Miró 19-21. <M> Ciutadella-Vila Olímpica. L4. Per propietats d’altres municipis haurem d’anar als seus corresponents registres.

Què hem de portar:
•	Diners! Per cada un dels tràmits el Registre ens demana una tassa. No és molt, però s’ha de pagar. Podem passar la factura al sindicat. Portem les dades del Sindicat, així podrem desgravar-nos l’IVA al finalitzar l’any: 
ASSOCIACIÓ DEL SINDICAT DE LLOGATERS I LLOGATERES
CIF: G66992290
C/ CASP 43 bx. 08010. BARCELONA
•	El nom complet del propietari i el seu NIF. En tots els contractes de lloguer apareix, per tant no tindrem problema. Si ha canviat d’amo, ho comentem més avall.

La gestió consta de dos passos:
•	Demanar un “Servei d’Índexs” o “Servicio de Índices” del nostre propietari

•	Demanar una Nota Simple per cada una de les finques
Això és així perquè el Registre de la Propietat funciona amb diferents registres independents entre sí, vinculats a les diferents zones de la ciutat. La informació d’una finca només ens la donaran en el seu registre corresponent. Així que ens haurem de moure amunt i avall per diferents plantes. 
Si voleu saber quin registre pertoca a una zona o una direcció concreta podeu consultar aquest mapa: http://geoportal.registradores.org/geoportal/index.html
De totes maneres, per la gestió que estem comentant aquí, que és aconseguir un llistat de finques a partir de les dades de la propietat, no ens farà falta aquest mapa.

Servei d’Índexs
Cost: 10,91 €
Amb aquest tràmit ens donaran un llistat dels registres de la propietat on té immobles el propietari en qüestió. Després ens haurem de desplaçar a cada un dels registres que ens apareguin per saber la informació de les finques.
A diferència de les notes simples els serveis d’índexs es poden demanar a qualsevol dels registres.
Per exemple:

PEPITO DE LOS PALOTES
NIF: 55544422K
Registro	Municipio	Provincia	
BARCELONA 11	BARCELONA	BARCELONA	
BARCELONA 3	BARCELONA	BARCELONA	
BARCELONA 5	BARCELONA	BARCELONA	
CERDANYOLA 3	CERDANYOLA	BARCELONA	
Un cop tenim el llistat, en aquest cas hauríem d’anar als registres 11, 3 i 5. Cerdanyola hauríem d’anar fins a Cerdanyola o bé demanar-ho online, però és bastant més car.
Movent-nos per l’edifici....
Per demanar les notes simples hem d’anar un per un a cada registre. A cada planta hi ha diferents registres i no segueixen un ordre lògic. Per no tornar-nos majares podem utilitzar aquest xuleta:
Registre nº	Planta	
1	2	
2	4	
3	2	
5	3	
6	2	
7	2	
8	3	
10	3	
11	4	
12	3	
13	4	
14	2	
16	2	
Registre nº	Planta	
17	2	
18	2	
19	3	
20	3	
21	3	
22	3	
23	4	
24	3	
25	4	
26	4	
27	4	
28	2	
30	3	

Notes simples
Cost: 3,64 €
Es poden demanar tantes notes simples com finques tingui la propietat en aquella zona corresponent al registre que demanem. Pot ser que ens la facin al moment, però el més probable és que ens diguin que tornem en un parell de dies.
En una nota simple d’una finca ens apareixen tres apartats: Descripció, titularitat i cargues. En la descripció apareix l’adreça, que és el que ens interessa. 
Igual que en els servei d’índexs, en la sol·licitud haurem de posar les nostres dades. Si li passem la factura al sindicat omplim les dades de facturació amb les dades del Sindicat.
En tota nota simple demanen la causa de l’interès legítim. No importa gaire perquè no demanen més explicacions. Si voleu podeu posar “Investigació jurídica per interposició d’accions”. 
En alguns formularis demanen el límit de finques. Com que volem saber totes les finques d’aquell propietari d’aquella zona, no posem límit. El que sí que és important és que indiqueu que només voleu una nota per bloc.
Al cap d’un parell o tres de dies haureu de tornar a recollir en persona les notes simples que hagueu sol·licitat.
Es paga cada nota que demanem. Però al cap i a la fi nosaltres no volem tenir cap certificació, únicament volem saber les adreces. Si aconseguim caure-li bé a la persona que ens atén, potser ens diu l’adreça de paraula sense que haguem de obtenir la nota. Cadascú que ho jugui com vulgui.

Havíem arribat al Registre de la Propietat sabent el nom i NIF de la propietat. Què passa si el contracte té una anys i ha canviat d’amos? En principi el canvi de mans s’ha de notificar al llogater. Però si tot i això, per la raó que sigui el llogater no ho sap, no passa res. També pot ser que, si la propietat és una societat, el nom que aparegui al contracte sigui el d’un apoderat de la societat i no l’empresa mateixa. De la mateixa manera que podem demanar una nota simple pel nom de la propietat, també la podem demanar per l’adreça de la finca. En qualsevol cas, no cal que ens trenquem molt el cap amb això. La tendència és que es concentri la propietat i no al revés. Si un bloc s’ha venut a una nova societat, el més lògic és que la resta de finques de l’antiga propietat també ho siguin de la nova. Amb herències passa el mateix.
Llavors els dos passos es converteixen en tres:
•	Nota simple a partir de l’adreça. Sabrem el nom de la propietat. L’hem de demanar al registre corresponent. Busquem el registre que ens toca amb: http://geoportal.registradores.org/geoportal/index.html  o preguntant allà mateix.

•	Demanar un “Servei d’Índexs” o “Servicio de Índices” del nostre propietari

•	Demanar una Nota Simple per cada una de les finques en cada un dels registres

Per ser més eficients podem anar ajuntant llistats de propietaris i quan anem al registre, fer la gestió per varis d’ells.
Un cop tinguem tots els blocs de la mateixa propietat podem començar a organitzar-nos. Anar finca per finca, presentant-nos, explicant la situació i intentar organitzar una assemblea de l’escala. Això ho podrien fer les activistes del sindicat, però idealment ho haurien de fer les veïnes del bloc del qual partim, el que ja està organitzat. Per una banda, perquè tampoc som tantes participant activament en el sindicat. Per altra banda no es crea la mateixa complicitat o té la mateixa legitimitat algú amb qui comparteixes propietari que algú que arriba com a paracaigudista. No és la situació més còmode del món, així que ens podem organitzar per parelles per trencar pors i vergonyes.

Com saber de quines altres empreses participa la propietat

Si la propietat és una societat, tindrà alguna oficina, una finestra pública a on podem pressionar en forma de mobilitzacions de tot tipus. Quan la propietat és un particular, aquesta finestra se’ns tanca. Però tenim formes d’obrir-la.
En el cas dels grans tenidors és molt probable que no només tinguin immobles, sinó que tinguin interessos en altres empreses, ja sigui amb participacions o formant part de diferents consells directius. Inclús quan la propietat sigui una societat, també ens interessarà investigar els seus directius i les relacions que tenen amb altres empreses. Si el gerent de la nostra immobiliària, per exemple és conseller d’una editorial al centre de Barcelona o un hotel, una bona forma de pressionar és fer mobilitzacions en aquestes empreses demanant explicacions. Danyant la cara pública d’empreses que viuen en part de la seva imatge. 
Això hauria de ser l’últim pas. Si no tenim les llogateres organitzades, poca pressió podrem fer.

Buscant empreses i directius....
Existeixen diferents webs que ens proporcionen informes d’empreses sobre accions, liquiditat, directius, apoderats, sentències, etcètera. La majoria són de pagament. Axesor o Iberinform són dos bons exemples, però n’hi ha moltes més. Qui vulgui pagar, endavant. Però aquí comentem les que són gratuïtes i ens proporcionen informació bastant potent.
Infoempresa:  https://www.infoempresa.com
És gratuït, no cal registrar-se i et fa arbres de relacions de directius. Serà la que més usarem.
Per cada empresa apareix un llistat dels seus directius amb les dates de nomenament. Important fixar-se en les dates per no perdre el temps amb gent que ja ha estat cessada. Per cada persona et fa un llistat de les empreses en les que té càrrec. En cada cas et permet visualitzar un arbre amb les relacions:

Anem amb compte però. Aquest arbres, a part de ser molt bonics, no són tant complets com la búsqueda manual. Sí ens poden servir per fer-nos una idea general. També permet veure ràpidament qui té més relacions, és a dir més interessos en diferents empreses que previsiblement serà el que tingui més poder de decisió.

Einforma:  https://www.einforma.com
És de pagament, però amb un compte nou, ens permet tenir 5 informes gratuïts. Ho podem usar quan necessitem tenir un informe més complet. Tindrem coses que no ens dona infoempresa com ara empleats, vendes, capital, info financera...
I quan esgotem els cinc informes? No passa res. Podem accedir un altre cop amb un altre compte. Però hem de tenir algunes coses en compte. 
•	Per obrir un nou compte has d’obrir un nou correu. Apunta’t la contrasenya! Com que no serà el teu correu habitual és fàcil oblidar-te. Un gestor de contrasenyes: https://keepass.info/ A cada nou compte haurem de crear un nou correu.
•	Al entrar de nou amb un nou compte esborra tot l’historial del teu navegador  perquè no reconegui el teu PC. O bé simplement usa el Mode d’Incògnit. 
•	Cada nou compte et demana un DNI. I ha de ser real. Pots generar un nou DNI cada cop aquí: http://generadordni.es/
•	La resta de dades com ara el nom, el telèfon te les pots inventar sense problema.

Buscant persones...
Les persones amb poder com les que tractarem a vegades són cares semipúbliques. Un simple cerca al google no costa res i ens pot sorprendre les coses que poden aparèixer. També pot ser útil buscar en hemeroteques de diaris com: http://www.lavanguardia.com/hemeroteca
Diferents notícies econòmiques en poden ajudar molt.
Hem d’intentar trobar telèfons, adreces de domicilis... Usem diferents pàgines:
http://blancas.paginasamarillas.es/jsp/home.jsp
http://www.espana-directorio.com
http://www.abctelefonos.com
És difícil, ja que com més amunt en l’escala social més es protegeixen. Però alguns surten. Si busquem per el nom del conjugue podem tenir més sort.
També pot ser útil buscar al BOE, i sobretot al BORME: https://www.boe.es/buscar/anborme.php